ศูนย์ต่อต้านข่าวปลอมประเทศไทย ยืนยันปรับแนวทางรักษาในโรงพยาบาลจาก 10 วันเป็น 7 วัน และแยกกักตัวที่บ้าน 3 วันเป็นความจริง
ศูนย์ต่อต้านข่าวปลอมประเทศไทย ดำเนินการตรวจสอบกับสำนักปลักกระทรวงสาธารณสุข  เรื่องเตรียมปรับแนวทางการรักษาในโรงพยาบาลจาก 10 วัน เป็น 7 วัน และกลับไปแยกกักตัวที่บ้าน 3 วัน พบว่าเป็นความจริง เนื่องจากมีข้อมูลทางวิชาการเกี่ยวกับโควิด-19 มากขึ้น แต่อย่างไรก็ตามต้องพิจารณาเรื่องความปลอดภัยร่วมด้วย สำหรับแนวทางการรักษาเดิมผู้ป่วยสีเขียว สามารถใช้สิทธิรักษาในโรงพยาบาลได้เหมือนกับโรคอื่นๆ และสิทธิในการรักษาที่บ้าน/ชุมชน หรือฮอสพิเทลได้เช่นเดิม รวมถึงการรักษาแบบผู้ป่วยนอก เจอ แจก จบ ส่วนผู้ป่วยที่อยู่ในกลุ่มสีเหลืองและสีแดง สามารถใช้สิทธิ UCEP Plus ในโรงพยาบาลรัฐและเอกชนทุกแห่ง ตามเกณฑ์ของสถาบันการแพทย์ฉุกเฉินแห่งชาติ (สพฉ.) ส่วนการนำเข้ายาโมลนูพิราเวียร์เพื่อรักษากลุ่ม 608 และคนทั่วไป จะเปรียบเทียบประสิทธิภาพกับยาฟาวิพิราเวียร์ และจะนำเข้าจากแหล่งผลิตในจีนและอินเดียในราคาที่ใกล้เคียงกัน ขณะที่ยาแพกซ์โลวิดอยู่ระหว่างนำเข้ามาเพื่อรักษาผู้ป่วยต่อไป โดยประชาชนสามารถติดตามข่าวสารเกี่ยวกับมาตรการของสำนักปลัดกระทรวงสาธารณสุขได้ที่เว็บไซต์ https://ops.moph.go.th/public/ หรือโทร 02-590-1000